Det er ikke alle, der kan kalde sig selv for undervandstrommeslager eller undervandssanger. Men det var lige præcis, hvad musikerne bag det aarhusianske orkester med navnet Between Music kunne kalde sig. Her stimlede folk fra hele verden sammen for at opleve koncerten AquaSonic, der første gang i verdenshistorien fremførte musikken under vand. Men nu er der gået skår i glæden hos undervandsorkestret. En revne i et akvarie under en koncert i Tyskland førte til en vandskade og en efterfølgende erstatning på 5 mio. kroner. Det satte en stopper for eventyret for det nyskabende orkester. Between Musics undervandskoncerter, AquaSonic, blev udført i akvarier. Foto: betweenmusic.dk Derfor er orkestret nu gået i opløsning. Og det er et stort musikalsk tab, mener Marie Nyeng, der er chefredaktør for kulturmagasinet Fine Spind. - Between Music har været i stand til at skabe noget helt enestående inden for musikverden. - De har et helt enestående kunstnerisk udtryk, der er enormt forfinet, enormt nørdet og taler ind i meget snævre musikkredse, men samtidig også har et meget bredt udtryk, der rammer alle, siger hun til TV2 ØSTJYLLAND. Der er blevet arbejdet på projektet i femten år, og den foreløbige kulmination skete i 2016, da AquaSonic havde verdenspremiere i Holland. Siden peger Marie Nyeng på, at orkestret har spillet undervandskoncerter verden over. Og der er brug for disse særprægede former for musik, mener hun. - Lige i den situation, som kulturlivet står i nu, hvor man i to år har været fuldstændigt ramt på alle måder, er det ekstra trist, at noget, der er så kunstnerisk stærkt og samtidig formår at gøre endnu flere interesserede i underlige sider af musik og nyskabende musik, ikke kan fortsætte. - Der er virkelig brug for sådan nogle stemmer, som kan gøre folk nysgerrige, siger hun. Men det store erstatningskrav har ikke været muligt for det aarhusianske orkester at efterkomme.

Referat:
En revne i akvariet får undervandsorkestret Between Music til at gå konkurs - og det er et stort tab i musikkens verden, mener musikanmelder.